SKRIFTLIG FORESPØRGSEL E-0520/02

af Erik Meijer (GUE/NGL) til Kommissionen

(28. februar 2002)

Om: Fremme af grænseoverskridende jernbanebefordring gennem forbedret adgang til billetter til udenlandske destinationer

1. Er Kommissionen bekendt med årsagerne til, at det i den samlede åbningstid på jernbanestationernes billetkontorer ikke er muligt uden videre at købe togbilletter til og fra destinationer i udlandet og ej heller billetter, som dækker strækninger fra udenlandske destinationer og til et andet land via hjemlandet, således som det i øjeblikket er tilfældet hos Deutsche Bahn, når det f.eks. gælder forbindelser mellem Sverige og Frankrig eller mellem Nederlandene og det østlige Europa?

2. Finder Kommissionen det rimeligt, at de jernbanevirksomheder, som udfører personbefordring, atter slår ind på rent nationale funktioner og derved i stadig større omfang overlader den internationale befordring til bus og fly, eller vil Kommissionen bl.a. som led i hvidbogen tilstræbe foranstaltninger, som kan imødegå en sådan udvikling?

3. Er Kommissionen villig til at gøre sit til, at det i alle medlemsstater måske med undtagelse af Irland, Finland og Grækenland, som ikke har grænseoverskridende jernbanetrafik med andre EU-medlemsstater bliver muligt i vid udstrækning at købe togbilletter til i det mindste alle gængse destinationer op til 200 km fra landegrænsen, til omstigningsknudepunkter i udlandet og til de store byer i Europa?

4. Er der i Kommissionens øjne mulighed for at fremme en i kvalitativ henseende bedst mulig betjening i den grænseoverskridende personbefordring med jernbane ved jævnligt at offentliggøre sammenlignende oversigter og/eller ved hvert år at uddele en pris til det jernbaneselskab, som i den grænseoverskridende trafik har den bedste kundebetjening?

Samlet svarafgivet på Kommissionens vegne af Loyola de Palaciopå skriftlige forespørgsler E-0518/02 og E-0520/02

(18. april 2002)

De nederlandske myndigheder og Nederlandske Spoorwegen (NS) Reizigers har indgået en offentlig forsyningskontrakt (prestatie contract) for hovedjernbanenettet, som indeholder krav og præstationsindikatorer for leveringen af jernbanekørsel på dette net. Kommissionen mener, at gennemførelse af denne kontrakt er kontrahenternes ansvar, og at den ikke kan skride ind, medmindre den har grund til at formode, at bestemmelserne i prestatie contract ikke er i overensstemmelse med Fællesskabets bestemmelser. Kommissionen mener dog, at de rejste spørgsmål ikke giver anledning til at formode, at dette er tilfældet. De nederlandske myndigheder har rent faktisk mulighed for at samarbejde med myndighederne i andre medlemsstater for at oprette og finansiere grænseoverskridende jernbanekørsel. De kontrakter, der indgås om offentlig trafikbetjening med jernbanevirksomheder kan indeholde bestemmelser om forekomsten af billetter og/eller åbningstider for billetsalg.

Kommissionen har for nylig bestilt en undersøgelse om udvikling af EU's (internationale) jernbanepassagertransport(1) som indeholdt en vurdering af det aktuelle og potentielle marked for international jernbanepassagertransport. Den indeholdt et omfattende overblik over den aktuelle situation, problemer og udfordringer i forbindelse med forbedring af international jernbanepassagertransport. Der var f.eks. eksempler på problemer forbundet med tilgængelighed af information om international passagertransport og muligheden for at foretage reservationer. Den understregede manglerne, hvad angår billetintegration og refusion af ubrugte billetter. Disse tal viser klart, at markedet for international jernbanetransport er voksende, selv om OGM-rapporten klart påviser områder, hvor forbedring af påkrævet. Denne undersøgelse er blevet fremsendt særskilt til det ærede medlem og til Europa-Parlamentets sekretariat.

Kommissionen foreslog i sin hvidbog om transportpolitik(2) og i sin meddelelse Mod et integreret europæisk jernbanesystem(3) at jernbanevirksomhederne frivilligt bør udvikle et initiativ med henblik på at øge servicekvalitet. Kommissionen har også til hensigt ved udgangen af 2002 at forelægge et forslag om passagerers rettigheder og forpligtelser, hvad angår international jernbanetransport, og dette forslag kommer til at indeholde bestemmelser om retfærdige betingelser og krav i kontrakter samt kontrakters gennemsigtighed; forbrugerhøring; håndtering af klager og bilæggelser af klager uden rettens mellemkomst samt erstatning og bistand ved forsinkelser, aflysninger, mistede forbindelser og pladsreservation, der ikke overholdes. Det kommer også til at behandle bedre tilgængelighed af information i elektronisk form om billetpriser, billetter, fartplaner og ruter.

Kommissionen har påbegyndt udarbejdelse af en plan til overvågning af de væsentlige udviklinger på jernbanemarkedet, som også omfatter passagermarkederne. Denne overvågningsplan, som er blevet udarbejdet med henblik på artikel 10b i det ændrede Rådets direktiv 91/440/EØF(4) omfatter indikatorer vedrørende transportvolumen og kvalitet, f.eks. forsinkede passagertog.

(1) Udvikling af EU's (internationale) jernbanepassagertransport: vurdering af det aktuelle og potentielle marked for internationale jernbanepassagertransport, udført af OGM, februar 2002.

(2) KOM(2001) 370 endelig udg.

(3) KOM(2002) 18 endelig udg.

(4) Direktiv 91/440/EØF af 29. juli 1991 om udvikling af Fællesskabets jernbaner, EFT L 237 af 27.8.1991, ændret ved direktiv 2001/12 af 26. februar 2001, EFT L 75 af 15.3.2001.